《海珠寺》
明代·麦秀岐

孤岛飘摇巨浪中，临流避暑一尊同。楼台俯瞰鲛人室，香火旋开鹫岭宫。

树色依微浮远浦，江帆历乱鼓长风。玉轮渐起金波涌，转觉禅心水月空。

作者简介：麦秀岐，字德徵。南海人。明神宗万历四年（一五七六）举人。任江西万年知县，有善政。寻迁任云南巨津州知州，辞不就。有《澹远堂稿》。清温汝能《粤东诗海》卷三七有传。